मध्याह्नमै अस्ताएको ‘सूर्य’
‘जिन्दगीमा सबैभन्दा महत्त्वपूर्ण केही छ भने त्यो जिन्दगी नै हो ।’ फिल्म ‘छिछोरे’ मा सुशान्तसिंह राजपुतले बोल्ने संवाद हो यो । यसमा उनी बुबाको भूमिकामा छन्, उनको छोराले परीक्षाको सोचेजस्तो नतिजा नआएपछि आत्महत्याको प्रयास गर्छन् । सुशान्त अस्पतालको शय्यामा छोरालाई अनेक तरहले बाँच्न र फेरि संघर्षमा रमाउन उत्प्रेरित गर्छन् ।
काठमाडौँ — ‘जिन्दगीमा सबैभन्दा महत्त्वपूर्ण केही छ भने त्यो जिन्दगी नै हो ।’ फिल्म ‘छिछोरे’ मा सुशान्तसिंह राजपुतले बोल्ने संवाद हो यो । यसमा उनी बुबाको भूमिकामा छन्, उनको छोराले परीक्षाको सोचेजस्तो नतिजा नआएपछि आत्महत्याको प्रयास गर्छन् । सुशान्त अस्पतालको शय्यामा छोरालाई अनेक तरहले बाँच्न र फेरि संघर्षमा रमाउन उत्प्रेरित गर्छन् ।माथिको संवाद नै फिल्मको मूल मर्म हो । हलमा रिलिज भएको उनको अन्तिम फिल्म हो ‘छिछोरे’ । ‘रिल’ मा छोरालाई जीवनप्रतिको मोह पैदा गरेका सुशान्तले ‘रियल’ मा आफैंले आफ्नो जिन्दगीको अन्त्य गरेका छन् । आइतबार मुम्बई बान्द्रास्थित आफ्नै अपार्टमेन्टमा उनी झुन्डिएको अवस्थामा फेला परे । कस्तो नमीठो संयोग !लकडाउनयता सुशान्त अपार्टमेन्टमा एक्लै थिए । आइतबार अबेरसम्म उनको पोस्टमार्टमको रिपोर्ट आएको छैन । ६ महिनायता उनी डिप्रेसनबाट पीडित थिए भनिएको छ । उनी झुन्डिएको देखेपछि घरको सहयोगीले प्रहरीलाई खबर गरिदिएका थिए । सात वर्षको फिल्म करिअरमा सुशान्तले जे जति कमाए, त्यो साँच्चै लोभलाग्दो छ । उनका फिल्म बक्सअफिसमा चम्किएनन् मात्र, दर्शकको दिलमा पनि बसिरहे । सधैं प्रशंसाको केन्द्रमा हुन्थ्यो, सुशान्तको जीवन्त अभिनय । उनी पर्दामा जे बन्थे, जीवन्त लाग्थ्यो । बलिउडका पण्डितहरूले त्यसै भनेका थिएनन्– ‘फिल्मस्टारमा हुनुपर्ने तर सुशान्तसँग नभएको त्यस्तो कुनै गुण नै छैन ।’ बच्चादेखि तन्नेरी हुँदै पाका उमेरका समूहका दर्शकको माया जितेका सुशान्तले ३४ वर्षमै जीवनयात्रा टुंगाए ।नेपालमा पनि नेतादेखि कलाकारसम्मले उनीप्रति संवेदना प्रकट गरेका छन् । राप्रपा नेता कमल थापाले ट्वीटरमा महेन्द्रसिंह धोनीको बायोपिकमा सुशान्तको अभिनय मन परेको उल्लेख गर्दै उनको आत्माको शान्ति कामना गरेका छन् । मनीषा कोइरालाले ट्वीटरमा लेखेकी छन्, ‘यो सुनेर एकदमै स्तब्ध छु । विभिन्न विषयमा उनको बहस मन पर्थ्यो । हार्दिक समवेदना । ओम शान्ति ।’ अभिनेता प्रियंका कार्कीले ट्वीटरमा सुशान्तको तस्बिर पोस्ट गर्दै डिप्रेसनको अनुहार नहुने भएकाले सबैसँग नम्र हुन आग्रह गरेकी छन् । उपन्यासकार बुद्धिसागरले लेखेका छन्– ‘गज्जबका अभिनेता थिए । युवा थिए, भविष्य स्वर्णिम थियो । तर, सुटुक्क हिँडिहालेछन् ।’ सुशान्तको निधनको खबर सार्वजनिक भएको केही घण्टामै भारतीय प्रधानमन्त्री नरेन्द्र मोदीले ट्वीटरमार्फत समवेदना व्यक्त गरे । ‘एउटा प्रतिभाशाली युवा अभिनेता छिट्टै गए । मनोरञ्जनको दुनियाँमा उनको उदयले धेरैलाई प्रेरणा दिएको छ र अनेकौं यादगार अभिनयले उनी बाँचिरहनेछन् ।’बलिउडका बादशाह शाहरूख खानले भावविह्वल भएको उल्लेख गरेका छन् । शाहरूखको ट्वीट छ, ‘उनी मलाई असाध्यै माया गर्थे । म उनलाई सधैं सम्झनेछु । उनको उर्जा, उत्साह अनि खुसीले भरिएको मुस्कान...।’ अक्षयकुमार, अनुराग कश्यप, अजय देवगन, आलिया भट्ट, महेश चाब्रालगायत बलिउडकर्मी मर्माहत बनेका छन् । सन् २०१३ मा ‘काई पो चे’ मार्फत बलिउडमा पाइला राखेका सुशान्त १९८६ मा पटनाको मध्यम वर्गीय परिवारमा जन्मिएका थिए । पढाइमा अब्बल उनलाई मेकानिकल इन्जिनियरिङ पढ्दै गर्दा कलाकारिताको चस्काले छोयो । यो सन् २००४ तिरको कुरा हो । उनले चाहेर पनि आफ्नो अभिनयमोह परिवारमा व्यक्त गर्न सकेनन्, २००२ मा आमाको निधनपछि थप अन्तरमुखी बनेका उनले गत जुन ३ मा इन्स्टाग्राममा आमा र आफ्नो तस्बिर पोस्ट गरेका थिए । सन् २००५ मा फिल्मफेयर अवार्डस् सोको कोरसमा नाच्नेमध्ये सुशान्त पनि एक थिए । अर्को वर्ष कमनवेल्थ गेम्सको उद्घाटनमा नाच्न अस्ट्रेलिया पुगे । नृत्य र अभिनय प्रशिक्षणमा लीन भएकाले पढाइ छाडेर अभिनयको अनन्तयात्रामा निस्किए । सुरुमा मुम्बईकै नाट्य समूहसँग जोडिएका उनले भनेका थिए, ‘मलाई मुक्तिको अनुभव भयो । दर्शकसँग संवाद गर्न सक्छु । मैले थाहा पाएँ कि म सदैव अभिनय गर्न चाहन्छु ।’सुशान्त २००८ मा स्टार प्लसको ‘किस देश में हे मेरा दिल’ मा देखिए । सहायक भूमिकाका कारण खासै ‘नोटिस’ भने भएनन् । ‘पवित्र रिस्ता’ (सन् २००९–२०११) ले चाहिँ उनलाई टेलिभिजन दर्शकमाझ लोकप्रिय बनायो । अभिषेक कपुरले ‘काई पो चे’ मा अभिनय गराएर सुशान्तको एक तहको सपना पूरा गरिदिए । यसले बक्सअफिसमा कमाल गर्‍यो, सुशान्तले वाहवाही पाए । रोमान्टिक–कमेडी ‘शुद्ध देशी रोमान्स’ (सन् २०१३) ले उनको लोकप्रियताको दायरा फराकिलो बनाइदियो । आमिर खानको ‘पिके’ (सन् २०१४) मा सहायक भूमिकामात्र थियो उनको, तैपनि फिल्मको अन्त्यतिर उनलाई देख्दा जो कोहीको आँखा रसाउँथ्यो । एक्सन–थ्रिलर फिल्म ‘डिटेक्टिभ बम्केश वक्षी !’ (सन् २०१५) भने उत्साहप्रद हुन सकेन । जब भारतीय क्रिकेट टिमका तत्कालीन कप्तान महेन्द्रसिंह धोनीको बायोपिक ‘एम.एस. धोनी : द अन्टोल्ड स्टोरी’ (सन् २०१६) मा देखिए, तब सुशान्तको करिअर कायापलट भयो ।‘राब्ता’ (सन् २०१७) मा उनको अभिनयले प्रशंसा बटुले पनि हिट भएन । ‘केदारनाथ’ (सन् २०१८) मा उनी भरिया बनेका थिए, यो उनको करिअरको अर्को माइलस्टोन फिल्म बन्यो । गत वर्ष उनका ‘सोनचिडिया’ र ‘छिछोरे’ रिलिज भएका थिए । उनको मुख्य भूमिका थियो । ‘द फल्ट इन आवर स्टार्स’ को हिन्दी रिमेक ‘दिल बेचरा’ पोस्ट प्रोडक्सनका क्रममा छ । यो नै उनको अन्तिम फिल्म बन्ने भएको छ ।